Tapiolan kuoro

Tapiolan kuoro on espoolainen lapsi- ja nuorisokuoro. Kuoron perusti Erkki Pohjola vuonna 1963. Tapiolan kuoro on yksi maailman arvostetuimmista lapsikuoroista ja se esittää niin kansanmusiikkia kuin myös hyvin vaativaa 1900- ja 2000-luvun kuoromusiikkia. Kuoro esiintyy aktiivisesti Suomessa ja ulkomailla, ja se on tehnyt kymmeniä levytyksiä. Vuosikymmenten aikana kuoro on tehnyt yli 60 kansainvälistä kiertuetta, joista kolme maailman ympäri.

Tapiolan kuorossa laulaa noin 50 laulajaa, jotka ovat iältään 9–19-vuotiaita ja joista jokainen soittaa vähintään yhtä instrumenttia laulamisen lisäksi. Kuorolle on ominaista luonnollinen äänenkäyttö ja ilmaisu sekä laulun, soiton ja liikkeen monipuolinen yhdistäminen.

Tapiolan kuoron repertuaari on hyvin monipuolinen: kuoro on aivan yhtä kotonaan laulaessaan uuden musiikin festivaalilla kuin jazz-konsertissa. Ohjelmisto koostuu taidemusiikin lisäksi kansanmusiikista ja muista genrerajoja rikkovista kokonaisuuksista.

Tärkeä osa kuoron taiteellista toimintaa on yhteistyö nykysäveltäjien kanssa. Useat koti- ja ulkomaiset säveltäjät ovat säveltäneet nimenomaisesti Tapiolan kuorolle. Kantaesitysten lisäksi kuoro osallistuu usein aktiivisesti sävellysprosessiin.

Kuoro on yli 60 toimintavuotensa aikana voittanut useita merkittäviä palkintoja ja tunnustuksia. Vuonna 2025 kuoro valittiin toista kertaa Yleisradion vuoden nuorisokuoroksi kaudelle 2025-2026. Vuonna 2017 kuoro sai Opetus- ja kulttuuriministeriön Lapsenpäivä-palkinnon taideharrastuksen ja taidekasvatuksen hyväksi tehdystä työstä. Aiempiin saavutuksiin lukeutuvat muun muassa Yleisradion Vuoden nuorisokuoro-tunnustus 2005, Unescon Esittävän taiteen palkinto 1996, joka myönnettiin ensimmäistä kertaa musiikin alalle sekä BBC:n perustaman ja nykyisin Euroopan yleisradioliitto EBU:n organisoiman Let the Peoples Sing -kuorokilpailun pääpalkinnon Silver Rose Bowlin voitto vuonna 1971.  

Tapiolan kuoro konsertoi vuosittain useita kymmeniä kertoja sekä Suomessa että ulkomailla. Vuosikymmenten aikana kuoro on tehnyt yli 80 kansainvälistä kiertuetta, joista kolme maailman ympäri. Kuoron diskografia kattaa myös kymmeniä levytyksiä. Viime vuosina julkaistuja äänitteitä ovat vuonna 2018 julkaistut Järvi on siintävä sinipinta yhdessä Ylioppilaskunnan Laulajien ja Akademiska damkören Lyranin kanssa sekä baritoni Aarne Pelkosen joululevy Taivas sylissäni.

Kuoron perustaja Erkki Pohjola johti kuoroa vuoteen 1994 asti, jonka jälkeen johtajana toimi Kari Ala-Pöllänen (vuosina 1994-2008). Kuoron taiteellisena johtajana on elokuusta 2008 lähtien toiminut Pasi Hyökki, jonka oma taiteellinen ura on alkanut aikoinaan Tapiolan kuoron riveistä.

Kuoron tavoitteena on tarjota korkeatasoista lapsikuorotaidetta ja -elämyksiä niin laulajilleen kuin yleisölleen. Toiminta-ajatuksena on rakentaa monipuolinen, inhimillinen kasvuympäristö, jossa jokaisella lapsella on mahdollisuus olla ammattimainen taiteentekijä.

Tapiolan kuoro on Nuorten Kuoroliiton ja Kausikonserttikuorojen jäsen. Tapiolan kuoro harjoittelee Espoossa ja sen toimintaa tukee Espoon kaupunki.

Kirjallisuutta




Aiheesta muualla
 Kuoron kotisivut.
 Kipinä Productions.
 Tapiolan kuorolle uusi toiminnanjohtaja.  Länsiväylä.
 Erkki Pohjola loi maailmankuulun Tapiolan lapsikuoron. Ylen Elävä arkisto.


Luokka:Suomalaiset nuorisokuorot
Luokka:Suomalaiset lapsikuorot
Luokka:Espoon musiikki